**ULOGA PATOLOGA U MULTIDISCIPLINARNOM TIMU U LIJEČENJU ONKOLOŠKOG**

 **BOLESNIKA**

 Prof.dr.sc. Božena Šarčević Weitner

 Upotreba malih uzoraka tkiva dobivenih iglom, metoda je koja se koristi dugi niz godina u dijagnostici promjena na brojnim anatomskim mjestima. Citološka punkcija i biopsija širokom iglom, izvorno su upotrebljene za dijagnostiku palpabilnih lezija dojke. Uvođenjem mamografskog probira, citološke punkcije i biopsije širokom iglom, ove su metode postale danas pravilo u dijagnostici nepalpabilnih lezija dojke. Biopsija širokom iglom u velikom je porastu, osobito u dijagnosticiranju nepalpabilnih lezija dojke koje su otkrivene mamografski a male su veličine, sumnjivi radijalni ožiljci ili mikrokalcifikati. Temeljem svih dosadašnjih rezultata, biopsija širokom iglom pokazala se najboljom dijagnostičkom metodom u potvrdi dobroćudne promjene u dojci, kao i u dijagnostici lezija koje su prekanceroze odnosno imaju povećani rizik za nastanak karcinoma, te zahtjevaju kiruršku eksciziju.

 Kao što je već spomenuto, kako dobroćudne tako i zloćudne promjene u dojci, dijagnosticiraju se nekom od slikovnih metoda (mamografija, UZV, MR), što znači da je radiolog prva ključna osoba u multidisciplinarnom timu i on mora napraviti biopsiju širokom iglom.

 Uzorci dobiveni biopsijom širokom iglom su mali cilindri tkiva ( 5 cilindara) u pravilu dužine 1cm,koji se pregledavaju patohistološki i koji zbog svoje veličine kao i nekih morfoloških karakteristika lezija, zahtjevaju iskustvo i znanje od strane patologa u području patologije dojke, kako bi postavio konačnu i točnu patohistološku dijagnozu. Patohistološka dijagnoza je vrlo ključna tijekom preoperacijske obrade, temeljem koje ide daljnji terapijski postupak.

 Spomenute slikovne metode, primjena poštednog kirurškog zahvata kao i danas sve veća primjena neoadjuvantne terapije u liječenju karcinoma dojke kao i ostalih tumorskih sijela, dovela je do sve veće važnosti i odgovornosti patologa. Brojnim istraživanjima utvrđeni su prognostički i prediktivni čimbenici za karcinom dojke od kojih se većina određuje patohistološki i temeljem kojih ide daljnje liječenje bolesnica.

 U konačnici, patolog je postao ključna osoba u multidisciplinarnom timu za onkološkog bolesnika i vrlo odgovorna osoba za primjenu specifične individualne terapije.